Atte Ohtamaa

**Atte Petteri Ohtamaa** (s. 6. marraskuuta 1987 Nivala) on suomalainen jääkiekkopuolustaja, joka edustaa SM-liigajoukkue Oulun Kärppiä. Hän toimii joukkueen kapteenina. Ohtamaa on voittanut olympiakultaa Pekingissä 2022 sekä maailmanmestaruuden vuosina 2019 ja 2022.

## Ura
### Seuraura

Ohtamaa on Nivala Cowboysin kasvatti. Hän siirtyi Kärppiin B-juniori-ikäisenä. Keväällä 2006 A-nuorten SM-hopeaa voittanut Ohtamaa teki kolmivuotisen liigasopimuksen Kärppien kanssa jo kaudeksi 2006–2007. Hän ei tuolloin kuitenkaan tehnyt vielä SM-liigadebyyttiään, mutta Ohtamaa pelasi ensimmäiset miesten pelinsä Mestiksessä alle 20-vuotiaiden maajoukkueen riveissä, jossa hän pelasi kolme ottelua. Ohtamaa pelasi lähes koko kauden Kärppien A-nuorissa, joissa hän oli tehoilla 7+22=29 joukkueen tehokkain puolustaja sekä A-nuorten puolustajien pistepörssin viides. Ohtamaa oli myös Kärppien sisäisen pistepörssin toinen Iiro Memosen jälkeen.

Toukokuussa 2007 Ohtamaa siirtyi alustavasti Mestis-joukkue Kajaanin Hokin vahvuuteen. Hän teki elokuussa toistaiseksi voimassa olleen sopimuksen joukkueen kanssa. Syyskuussa 2007 Ohtamaa sai kutsun Kärppien SM-liigajoukkueeseen joukkueen kärsittyä puolustajapulasta. Kärppien puolustuksesta puuttuivat Antti Ylönen, Toni Kirén sekä pelikiellossa ollut Jere Karalahti. Ohtamaa debytoi liigassa 18. syyskuuta 2007 vierasottelussa Porin Ässiä vastaan. Hän pelasi kauden 2007–2008 aikana yhteensä kymmenen runkosarjaottelua, joissa Ohtamaa teki yhden maalin. Hänen ensimmäinen liigamaalinsä syntyi 1. marraskuuta 2007 vierasottelussa KalPaa vastaan.

Ohtamaa palasi kahden Kärpissä vietetyn viikon jälkeen Hokkiin lokakuussa 2007. Hän suoritti Kajaanissa varusmiespalvelustaan. Ohtamaa palasi taas lokakuun puolessa välissä Kärppiin, jonka A-nuoria hän vahvisti. Hän palasi kuukautta myöhemmin taas Hokkiin korvaamaan loukkaantunutta Simo Pulkkia joulutaukoon asti kestävällä sopimuksella. Vähän ennen lainasopimuksen loppua Ohtamaa palasi loppukaudeksi Kärppiin. Hän pelasi kymmenen runkosarjaottelun lisäksi myös yhden playoff-ottelun, joka oikeutti hänet voittamaan Suomen-mestaruuden keväällä 2008.

Ohtamaa murtautui Kärppien kokoonpanoon kaudella 2008–2009. Tulokaskausi toi hänelle 48 ottelussa tehot 0+2=2. Joulukuussa 2008 Ohtamaa teki Kärppien kanssa jatkosopimuksen kevääseen 2012 saakka. Hän voitti keväällä 2009 SM-hopeaa. Heinäkuussa 2010 Ohtamaa kävi NHL-seura Chicago Blackhawksin nuorten pelaajien leirillä. Tilanteesta erikoisen teki se, että häntä ei ikinä varattu NHL:ään. Ohtamaa teki kaudella 2011–2012 läpimurtonsa SM-liigassa Hän joutui helmikuussa 2012 kuitenkin kuukaudeksi sivuun kämmenluun murtuman takia. Joulukuussa 2011 Ohtamaa teki kaksivuotisen jatkosopimuksen Kärppien kanssa.

Kaudella 2012–2013 Ohtamaa teki SM-liigan yhden kauden piste-ennätyksensä tehoilla 3+15=18.

Kaudella 2013–2014 Ohtamaa tilastoi uransa parhaan kauden SM-liigassa. Runkosarjassa 57 ottelussa Ohtamaa teki viisi maalia ja yhteensä 22 tehopistettä, ja kuului läpi kauden Kärppien runkopelaajiin. Pudotuspeleissä 16 ottelua pistein 2+1=3 pelannut Ohtamaa voitti kauden päätyttyä uransa toisen jääkiekon Suomen-mestaruuden, kun Kärpät voitti seitsemännen loppuottelun jatkoajalla Tampereen Tapparaa vastaan.

Kaudeksi 2014–15 Ohtamaa siirtyi KHL-joukkue Helsingin Jokereihin kaksivuotisella sopimuksella. 

Kaudeksi 2016–17 Ohtamaa siirtyi vuoden mittaisella sopimuksella KHL-seura Ak Bars Kazaniin. Keväällä 2017 Ohtamaa teki vuoden jatkosopimuksen seuran kanssa. Hän voitti seurassa KHL:n mestaruuden kaudella 2017–2018.

Toukokuussa 2018 Ohtamaa teki viisivuotisen ja kevääseen 2023 saakka ulottuvan sopimuksen Oulun Kärppien kanssa. Sopimuksessa on optio, joka mahdollistaa pelaamisen ulkomailla. Kaudella 2018–2019 hän saavutti SM-hopeaa.

Ohtamaa siirtyi kauden 2019–2020 aluksi option mahdollistamana pelaamaan Sveitsiin HC Luganoon. Sopimus HC Luganon kanssa ulottui marraskuun 2019 alkuun saakka. Ohtamaan sopimusta HC Luganossa ei jatkettu. Marraskuun alussa ilmoitettiin, että Ohtamaa siirtyy KHL:ssä pelaavaan Barys Nur-Sultaniin loppukauden kestävällä sopimuksella. Hän teki loppukauden aikana 36 ottelussa 6 maalia ja antoi 15 maaliin johtanutta syöttöä. Pudotuspeleissä hän teki viidessä ottelussa yhden maalin ja antoi yhden maaliin johtaneen syötön. 

Toukokuussa 2020 Ohtamaa siirtyi vapaana agenttina KHL-seura Lokomotiv Jaroslavlin riveihin yksivuotisella sopimuksella. Kaudeksi 2021–2022 hän palasi alkuperäisen sopimuksensa mukaisesti Kärppiin, jonka kanssa Ohtamaalla oli sopimusta jäljellä kaksi vuotta kevääseen 2023 saakka. Hänet nimettiin myös takaisin joukkueen kapteeniksi. Huhtikuussa 2023 Ohtamaa teki Kärppien kanssa vuoden mittaisen jatkosopimuksen. Toukokuussa 2024 Ohtamaa solmi Kärppien kanssa vuoden mittaisen jatkosopimuksen.

Kaudeksi 2024–2025 Ohtamaa nimettiin Kärppien varakapteeniksi, kun hänen tilalleen joukkueen uudeksi kapteeniksi nimettiin Marko Anttila. Kesäkuussa 2025 Ohtamaa solmi Kärppien kanssa vuoden mittaisen jatkosopimuksen. Kaudeksi 2025–2026 hänet nimettiin takaisin joukkueen kapteeniksi.

## Maajoukkue
Ohtamaa pelasi ensi kertaa Suomen jääkiekkomaajoukkueessa Euro Hockey Tourin kaudella 2012–2013 Channel One Cupissa, kun maajoukkueen päävalmentaja Jukka Jalonen valitsi Ohtamaan Suomen joukkueeseen SM-liigassa hyvin sujuneiden otteluiden jälkeen. Hän pelasi ensimmäisen maaottelunsa 13. joulukuuta 2012 Tšekkiä vastaan, ja Suomi voitti ottelun lukemin 3–2. Jalonen valitsi Ohtamaan myöhemmin Suomen joukkueeseen uudelleen Euro Hockey Tourin Oddset Hockey Gamesiin vuoden 2013 helmikuussa. Channel One Cupissa ja Oddset Hockey Gamesissa Ohtamaa pelasi yhteensä kuusi ottelua.

Vuonna 2013 jääkiekkomaajoukkueen päävalmentaja Erkka Westerlund valitsi Ohtamaan Suomen joukkueeseen Euro Hockey Tourin kauden 2013-2014 Oddset Hockey Gamesiin. Ohtamaa avasi turnauksessa maajoukkueuransa maali- ja pistetilin, kun hän onnistui maalinteossa ottelussa Ruotsia vastaan. Hän pelasi Euro Hockey Tourin kauden 2013–2014 turnauksissa yhteensä yhdeksän ottelua. Toukokuussa 2014 Westerlund valitsi hänet edustamaan Suomea Minskin vuoden 2014 MM-kilpailuihin. Hän pelasi kisoissa Suomen toisessa puolustajaparissa yhdessä kokeneen Jere Karalahden kanssa Suomen jokaisessa ottelussa. Ohtamaa oli Suomen joukkueen tärkeimpiä alivoimapelaajia, ja hänen peliaikansa oli jokaisessa ottelussa lähes kaksikymmentä minuuttia. Kilpailujen välierässä Ohtamaa sai eniten peliaikaa koko Suomen joukkueen pelaajista. Hän merkkautti turnauksessa yhden syöttöpisteen, ja oli teholukemallaan +4 Tuukka Mäntylän kanssa Suomen puolustajien tehotilaston paras. Jäähyminuutteja Ohtamaa keräsi MM-kilpailujen aikana neljä. Suomen joukkueelle, jossa pelasi yhteensä 15 arvokisojen ensikertalaista Ohtamaa mukaan lukien, oli MM-kilpailujen alku hyvin vaikea. Suomi esimerkiksi hävisi alkusarjan avausottelunsa Latvialle, ja varmisti paikkansa kilpailujen puolivälierissä vasta muiden joukkueiden avustuksella. Alun vaikeuksien jälkeen Suomi onnistui voittamaan puolivälierässä Kanadan ja välierässä Tšekin, ja eteni aina loppuotteluun asti. Loppuottelun Suomi hävisi Venäjälle saavuttaen MM-hopeaa. Ohtamaa palkittiin loppuottelun päätyttyä ottelun parhaana suomalaisena pelaajana, ja myös jääkiekkoanalyytikko Juhani Tamminen nosti Ohtamaan Suomen puolustuksen parhaaksi pelaajaksi loppuottelussa. Maalivahti Pekka Rinteen ja hyökkääjä Jori Lehterän ohella Ohtamaa valittiin myös yhdeksi Suomen kolmesta parhaasta pelaajasta MM-kilpailuissa.

MM-kilpailujen jälkeen Suomen jääkiekkomaajoukkueen uudeksi päävalmentajaksi valittu Kari Jalonen, joka oli valmentanut Ohtamaata tämän pelatessa Oulun Kärpissa, valitsi Ohtamaan edustamaan Suomea Euro Hockey Tourin kauden 2014–2015 Karjala-turnaukseen. Ohtamaa pelasi turnauksessa Suomen jokaisessa kolmessa ottelussa saavuttaen kolme syöttöpistettä. Hänet valittiin turnauksen päätyttyä Karjala-turnauksen parhaaksi puolustajaksi. Ohtamaa valittiin myös lopulliseen kisajoukkueeseen kevään 2015 jääkiekon MM-kisoihin. Hän pelasi kisoissa seitsemän ottelua ilman tehopisteitä.

Ohtamaa kuului Suomen hopeajoukkueeseen MM-kilpailuissa 2016. Hän pelasi kisoissa kaikki kymmenen ottelua tehopistein 1+1. MM-kilpailuissa 2017 hän teki neljänneksi sijoittuneessa Suomen joukkueessa yhden maalin ja antoi yhden maalisyötön. Hänet valittiin Suomen maajoukkueeseen Pyeongchangin Olympialaisiin vuonna 2018. Hän pelasi turnauksessa Suomen kaikki viisi ottelua ilman tehopisteitä.

Ohtamaa kuului maailmanmestaruuden voittaneeseen Suomen joukkueeseen MM-kilpailuissa 2019. Hän teki kymmenessä ottelussa yhden maalin ja antoi yhden maalisyötön.

Ohtamaa kuului Suomen hopeajoukkueeseen MM-kilpailuissa 2021 ja toimi joukkueen varakapteenina. Hän pelasi kisoissa kaikki kymmenen ottelua tehopistein 1+1.

## Tilastot

## Palkinnot ja saavutukset
### Mestis
*Mestiksen hopeaa Kajaanin Hokissa kaudella 2007–2008

### Jääkiekon SM-liiga
*A-nuorten SM-hopeaa kaudella 2005–2006
*Jääkiekon Suomen-mestaruus Oulun Kärpissä kausilla 2007–2008 ja 2013–2014
*SM-hopeaa kaudella 2008–2009 ja kaudella 2018–2019
*SM-pronssia kaudella 2023–2024

### KHL
*KHL:n mestaruus kaudella 2017–2018

### Maajoukkue
*MM-kultaa 2019 ja 2022
*MM-hopeaa 2014, 2016 ja 2021
*Valinta Suomen MM-joukkueen parhaaksi puolustajaksi vuoden 2014 MM-kilpailuissa
*Valinta vuoden 2014 Karjala-turnauksen parhaaksi puolustajaksi
*Olympiakultaa 2022

## Lähteet

*
*
*

### Viitteet